b'\n_START_ARTICLE_\nAuc\xc4\x97\n_START_SECTION_\nIstorija\n_START_PARAGRAPH_\nMiestas prad\xc4\x97jo kurtis 1889 m. prie Vecauc\xc4\x97s dvaro. Dvaro pil\xc4\xaf 1841-1845 m. grafas Medemas pastatydino pagal vokie\xc4\x8di\xc5\xb3 architekto Frydricho \xc5\xa0tilerio projekt\xc4\x85. 1905 m. dalis pilies sudeg\xc4\x97, 1907 m. pilis atstatyta. Prie pilies u\xc5\xbesodintas 13 ha parkas. 1920 m. dvaras i\xc5\xa1parceliuotas, jame \xc4\xafsik\xc5\xabr\xc4\x97 Latvijos universiteto \xc5\xbeem\xc4\x97s \xc5\xabkio studij\xc5\xb3 mokomasis \xc5\xabkis. \xc5\xa0iuo metu pilyje veikia 20 viet\xc5\xb3 vie\xc5\xa1butis, yra 100 viet\xc5\xb3 banket\xc5\xb3 sal\xc4\x97, 150 viet\xc5\xb3 konferencij\xc5\xb3 sal\xc4\x97, 40 viet\xc5\xb3 seminar\xc5\xb3 sal\xc4\x97. Ta\xc4\x8diau pilis nerestauruojama, nes \xc4\xaf j\xc4\x85 parei\xc5\xa1k\xc4\x97 pretenzij\xc4\x85 buvusi\xc5\xb3 savinink\xc5\xb3 palikuonys._NEWLINE_1667 m. Vecauc\xc4\x97je pastatyta liuteron\xc5\xb3 ba\xc5\xbeny\xc4\x8dia, 1729 m. ji sudeg\xc4\x97, 1866 m. atstatyta. Savivaldos teis\xc4\x97 suteikta 1921 m. liepos 1 d. Miesto teis\xc4\x97s suteiktos 1924 m. 1925 m. spalio 31 d. suteiktas miesto herbas. Rotu\xc5\xa1\xc4\x97s pastatas 1905 m. pastatytas pagal Janio Lagzdinio projekt\xc4\x85 priva\xc4\x8diai mokyklai. Mokykla jame veik\xc4\x97 1911-1915 m. ir po Pirmojo pasaulinio karo iki 1927 m., kai pastate buvo \xc4\xafkurta savivaldyb\xc4\x97.\n_START_SECTION_\nLietuviai\n_START_PARAGRAPH_\nXX a. ketvirtajame de\xc5\xa1imtmetyje gyveno apie 2655 gyv., i\xc5\xa1 j\xc5\xb3 apie 10-14\xc2\xa0% lietuvi\xc5\xb3. 1934 m. Auc\xc4\x97s mokykloje vyko lietuvi\xc5\xb3 kalbos pamokos. Nema\xc5\xbeai lietuvi\xc5\xb3 atsik\xc4\x97l\xc4\x97 po Antrojo pasaulinio karo, b\xc4\x97gdami nuo persekiojim\xc5\xb3 bei tie, kuriems po tremties nebuvo leista apsigyventi Lietuvoje.'